BlackBerry ในน่านน้ำสีแดง
แวดวง “สมาร์ตโฟน” ต้องกลับมาฮือฮาอีกครั้ง.!? เมื่อปรากฏข้อมูลผ่านทางเว็บไซต์นิตยสารฟอร์บส์ (Forbes) ว่า OnwardMobility ได้กลายเป็นผู้ได้สิทธิ์ผลิตและจัดจำหน่ายสมาร์ตโฟนภายใต้แบรนด์ BlackBerry รายใหม่ พร้อมกับไทม์ไลน์การวางจำหน่ายสมาร์ตโฟน BlackBerry ช่วงปี 2021
23 ส.ค. 2563

พลวัตปี 2020 : สุภชัย ปกป้อง
แวดวง “สมาร์ตโฟน” ต้องกลับมาฮือฮาอีกครั้ง.!? เมื่อปรากฏข้อมูลผ่านทางเว็บไซต์นิตยสารฟอร์บส์ (Forbes) ว่า OnwardMobility ได้กลายเป็นผู้ได้สิทธิ์ผลิตและจัดจำหน่ายสมาร์ตโฟนภายใต้แบรนด์ BlackBerry รายใหม่ พร้อมกับไทม์ไลน์การวางจำหน่ายสมาร์ตโฟน BlackBerry ช่วงปี 2021
ข้อมูลเบื้องต้น BlackBerry โฉมใหม่จะมีคีย์บอร์ดแบบ QWERTY ที่ใช้วิธีกดพิมพ์ลงบนแป้น อันเป็นเอกลักษณ์หรือลายเซ็นของแบรนด์นี้ แต่มีการเชื่อมต่อแบบ 5G และระบบปฏิบัตการแอนดรอยด์ โดย BlackBerry จะรีเทิร์นทำตลาดในทวีปยุโรปและอเมริกาเหนือช่วงครึ่งแรกปี 2021 โดยมี FIH Mobile เป็นผู้ออกแบบและประกอบ ส่วน OnwardMobility จะรับผิดชอบ Product Planning และ Marketing
จุดกำเนิดของ BlackBerry หรือที่เรียกติดปากว่า BB เกิดขึ้นภายใต้บริษัท แบล็คเบอร์รี่ จำกัด ที่ก่อตั้งขึ้นปีค.ศ.1984 ในประเทศแคนาดา จากสองเพื่อนสนิท นั่นคือ Mike Lazaridis (นักศึกษาวิศวกรรมศาสตร์ มหาวิทยาลัยแห่งวอเตอร์ลู) และ Douglas Fregin (นักศึกษาวิศวกรรมศาสตร์ มหาวิทยาลัยแห่งวินเซอร์)
โดย BB เครื่องแรกถูกผลิตขึ้นช่วงปี 1999 มีลักษณะเป็นเพจเจอร์แบบ 2 ทาง จากนั้นช่วงปีค.ศ. 2002 มีการพัฒนาแป้นพิมพ์รูปแบบคีย์บอร์ดขึ้นมา ชื่อรุ่น BlackBerry 6710 เป็นเครื่องแรก และกลายเป็นที่นิยมกันแพร่หลาย เป็นมือถือที่มีความปลอดภัยระดับบนสุด ไม่ว่าจะเป็นนักธุรกิจวัยรุ่นนักศึกษา ด้วยโปรแกรมแชท Blackberry Messenger (BBM) ทำให้สื่อสารกันง่ายขึ้น ด้วยเพียงการแลก PIN กัน ทำให้วลี “ขอพินหน่อย” จดจำกันจนติดปากขณะนั้น.!
ช่วงปี 2011 บริษัท BlackBerry กลายเป็นบริษัทมือถืออันดับ 6 ของโลก มีผู้ใช้ BB มากถึง 80 ล้านเครื่องทั่วโลกช่วงปี 2012 แต่ด้วยนโยบายมุ่งเน้นพัฒนาซอฟต์แวร์มากกว่าพัฒนาตัวอุปกรณ์หรือตัวเครื่อง..นั่นจึงทำให้สมาร์ตโฟนระบบ iOS และ Android ช่วงชิงส่วนแบ่งการตลาดไป
ทำให้บริษัท BlackBerry จำเป็นที่ต้องขายลิขสิทธิ์ให้ทีซีแอล (TCL) จากจีน ช่วงปี 2016 และพยายามออกสมาร์ตโฟนตัวใหม่หลายรุ่น เช่น KEYone, KEY2 และ KEY2 LE รุ่นล่าสุดปี 2018 แต่ไม่ประสบความสำเร็จเท่าที่ควร..สุดท้ายจึงประกาศยุติการพัฒนาสมาร์ตโฟนแบรนด์ BlackBerry ช่วงเดือนกุมภาพันธ์ 2020 ที่ผ่านมา
แต่ BlackBerry เตรียมคืนชีพใหม่ ภายใต้ OnwardMobility และ FIH Mobile ช่วงปี 2021 อีกครั้ง..!!
ด้วย “พลวัตสมาร์ตโฟน” ที่เปลี่ยนแปลงไป ทั้งด้านเทคโนโลยีและพฤติกรรมการบริโภค จึงเป็นโจทย์ใหญ่และท้าทายอย่างยิ่ง ที่ทั้ง OnwardMobility และ FIH Mobile ต่างก็รับรู้กันเป็นอย่างดี..จะทำอย่างไรให้ BlackBerry โฉมใหม่ กลับเข้าสู่สนาม “ตลาดสมาร์ตโฟน” ในพื้นที่น่านน้ำสีแดง (Red Ocean) เช่นนี้.!!??